Skule Waksvik

Skule Waksvik (født 22. desember 1927 i Strinda, død 7. februar 2018) var en norsk billedhugger.

Waksvik brukte i hovedsak motiv fra naturen, dyr og kvinner. Mange av hans arbeider ble utført for offentlige rom.

Liv og virke
Han studerte på Kunstskolen i Trondheim (1947), Académie de la Grande Chaumiére i Paris under Leopold Kretz (1947) og Statens kunstakademi i Oslo under Per Palle Storm (1947–1949). Han hadde atelier på Grünerløkka.

Skule Waksvik ble portrettert på tv i 1985, i NRK-programmet En Kunstners Liv (30 minutter). Waksvik ble i oktober 2007 utnevnt til Ridder av St. Olavs Orden. Ordensrådet la vekt på hans omfattende bidrag til utsmykning av det offentlige rom og at han gledet et stort publikum og skapte forståelse for kunstens betydning.

Arbeider 

Oslo: Hans produksjon startet tidlig, eksempelvis med «And» (1952), som riktignok er innelåst i Grønland barnehage. To «Sjøløve» (1957) kan sees foran Nasjonalgalleriet og på Veitvet. På Stortorvet finner vi Dyrefontenen, med relieffer på bassengsiden, en hane og to høns på toppen, 1954.  Året etter fikk Stortorvet «Hønefontenen», 1955. Nevnes må også den mye omtalte «Gående Gås», 1960, i Gåseparken permanentutstilling på Tøyen, som forsvant i 2004. «Gående Gås» var tatt inn av en vennligsinnet nabo etter ødeleggelse og ble etter kort tid satt tilbake på sin opprinnelige plass. Skulpturen «Elg», 1998, var gitt av den 175-årige Kredittkassen, avduket ved Akerselva, plenen ved krysset Vahls gate, Urtegata og Lakkegata.

Grev Wedels plass er forskjønnet med «Rådyr med Kalv», 1990, og «Hanne på Stranden», 1991.

På Aker Brygge står «Kvinnen på Bryggen», 1991, i sine røde sko.
En byste av Knut Hamsun, som skapte en del debatt,ble avduket på småbruket Skultbakken i Vågå i august 2009.

Sørøstlige Østlandet, Sørlandet og Vestlandet:
 
 "Hane" (1959), foran Lovisenlund skole, Kristiansand.  
 I Fredrikstad, Lykkebergparken, står statue av dyrefigurer, rådyr (2 stk) 
 På Slependen i Bærum «Gående elgkalv» (1963).
 I skulpturparken på Bærums Verk: «Dialog», «Hanne tar solbad» og «to små griser»

 På Vardåsen i Asker «Kronhjort» (1997).
 I Skien står «Pike på Høye Hæler», i parken på Sykehuset Telemark, somatisk side  
 To bjørnestatuer står utenfor Bjørnemyr skole, Nesodden
 «Havfrue på søyle» står ytterst på Langbryggen i Arendal
 «Tre små griser» ble oppført på Grisetorget i Egersund, åsted for mye grisehandel før i tiden
 «Lekende Sjøløver» står på rådhusplassen i Haugesund
 «Hane» er inne på barneavdelingen på Arendal folkebibliotek. 
 «And» står på Godtfred Lies Plass i Molde.
 «Steinlager» står på Steinlagers plass i Ski
 «Fole i Trav» står på Rolvsøy, nær Fredrikstad
 «Føll» står på Rolvsøy
 «De dansende traner» i Triangelparken i Elverum.
 En bjørneskulptur (1997) på østsiden av Østernvann i Bærumsmarka.

Nordlige Østlandet: 
 Flere bidrag fra Waksvik finnes i skulpturparken på Galleri Roenland, Sløvika i Jevnaker, der «Rådyrpar» utmerker seg
 Elverum fikk i 2000 sin 370 kilo tunge «Skiløpersoldaten» i rundkjøringa ved Glomma
 En elgeflokk er å finne foran Skogbruksmuseet
 Paret Eva Bull Holte og Johan B. Holte, står på Eva Bull Holtes museum, Sneie i Åmotsdal
 Byste av Åsta Holth ble også avdekket utenfor ungdomshuset Skogheim på Grue (1995)
 Byste av Vidar Sandbeck på Rena (1995).
 På Røros, finner vi to kommunalt eide verk:
 «Reinsbukken», 1967, var en 125-årsjubileumsgave fra Røros Sparebank, avduket ved Malmplassen, ovenfor Hyttstuggu. 
 «An-Magritt og Hovistuten», 1994, ble avduket til byens 350-årsjubileum, foran Storstuggu, Røros Kultur- og konferansesenter, OL-Klemmetsaveien 50.
 «Gutten og Hesten» (1974) Står ved Kopperud senteret i Gjøvik.

Trøndelag og Nord-Norge. 
 «Skrikende Gås» står utstilt i fødebyen, i vestibylen ved Kolstad skole i Trondheim.
 «Ung afrikaner» (1980), den populære elefantungen som nå står inne på kjøpesenteret Trondheim Torg.
 Bysymbolet «Elgen» står ved innkjøringen til Namsos sentrum, 1970.
 «Kjetta som var så fæl til å ete» står utenfor Hestvik skole på Strøksnes i Sørfold kommune, 1974.
 «Kystkvinnen», på Dønna, Helgeland.
 «Petter Dass», (1988), lokalisert til Petter Dass' Plass i Sandnessjøen
 «Havørnfamilien» (1996), Bodø sentrum.

Referanser

Eksterne lenker 
 CA Galleri: Skule Waksvik (archive.is)

Norske billedhuggere
St. Olavs Orden
Personer fra Trondheim kommune